Tónlistarfélag Borgarfjarðar fagnar fimmtíu ára afmæli á þessu ári . Af því tilefni hefur verið efnt til tónlistarhátíðar í Borgarnesi fimmtudaginn 5. maí næstkomandi . „ Það verða haldnir ýmsir smátónleikar , eða örtónleikar , á klukkustundarfresti allan daginn . Tónleikarnir verða haldnir víðsvegar um bæinn , svo sem í kirkjunni , húsnæði tónlistarskólans , hjúkrunarheimilinu Brákarhlíð , Safnahúsi Borgarfjarðar og Landnámssetri , “ segir Jónína Eiríksdóttir í samtali við Skessuhorn . Alls verða haldnir tíu mismundandi tónleikar og byrja þeir á heila tímanum frá klukkan 11 fyrir hádegi til klukkan 20 um kvöldið . Tónleikarnir verða allir um 40 mínútna langir . Að sögn Jónínu verða flytjendur af ýmsum toga en eiga það þó sameiginlegt að vera Borgfirðingar . „ Þetta verða héraðsmenn sem fram koma . Tónlistarskólinn mun til dæmis flytja kveðju til félagsins , enda var það fyrsta verk þess að stofna tónlistarskólann 1967 . “ Þá koma bæði fram ungir og eldri tónlistarmenn og kórarnir , Söngbræður , Freyjukórinn og Gleðigjafar , kór eldri borgara í Borgarnesi og nærsveitum . „ Borgarneskirkja leikur stórt hlutverk á þessum degi , uppstigningardagur er svokallaður kirkjudagur hennar og fer vel á því . Hún hefur um árabil fóstrað starf félagsins ásamt Reykholtskirkju og auk fleiri viðburða í henni flytja Reykholtskórinn og kór Borgarneskirkju Þýska messu eftir Schubert við guðsþjónustu kl. 14 . Ítarlega er rætt við Jónínu í Skessuhorni vikunnar um starf tónlistarfélagsins , tónleikana framundan og framtíð félagsins , sem stendur á tímamótum .